Na osnovu članova 2. stav 3. tačke a., d., f. i g., 7. tačka b), 36. i 57. Zakona o Centralnoj banci Bosne i Hercegovine („Službeni glasnik BiH“, br. 1/97, 29/02, 8/03, 13/03, 14/03, 9/05, 76/06 i 32/07), Upravno vijeće Centralne banke Bosne i Hercegovine, na 7. sjednici održanoj dana 28.07.2023. godine i 8. sjednici održanoj dana 29.08.2023. godine, donosi

**ODLUKU**

**o izmjenama i dopunama Odluke o utvrđivanju i održavanju obaveznih rezervi i utvrđivanju naknade na iznos rezervi**

**Član 1.**

U Odluci o utvrđivanju i održavanju obaveznih rezervi i utvrđivanju naknade na iznos rezervi („Službeni glasnik BiH“, br. 70/21, 53/22, 81/22 i 43/23) u članu 7. stavu (1) riječi „30. septembra 2023. godine“ mijenjaju se i glase: „31. decembra 2023. godine“.

**Član 2.**

(1) U članu 11. u tački b) na kraju rečenice brišu se riječi „u KM“.

(2) U tački c) na kraju rečenice brišu se riječi „u EUR“.

(3) Iza tačke s) interpunkcijski znak tačka zamjenjuje se interpunkcijskim znakom zarez i dodaje se nova tačka t) koja glasi:

„t) rezidualni rok dospijeća predstavlja preostali rok do dospijeća obaveza što podrazumijeva da se depoziti i pozajmljena sredstva sa ročnošću „do jedne godine“ i „preko jedne godine“ u „Izvještaj za obračun obavezne rezerve“ trebaju evidentirati prema preostalom roku do dospijeća obaveza.“

**Član 3.**

Iza člana 11. dodaje se novi član 11a. koji glasi:

**„Član 11a.**

(1) U prelaznom periodu od 01.01.2024. do 30.09.2024. godine (u daljem tekstu: prelazni period) banka će obračunatu obaveznu rezervu u EUR održavati držanjem 95% KM protuvrijednosti obračunate obavezne rezerve u EUR na računu rezervi u KM i držanjem 5% obračunate obavezne rezerve u EUR na računu rezervi u EUR.

(2) Centralna banka će tokom prelaznog perioda:

1. na dio sredstava obavezne rezerve u EUR koji banka u skladu sa stavom (1) ovog člana drži na računu rezervi u KM obračunati naknadu po pripadajućoj stopi koja se odnosi na sredstva obavezne rezerve u EUR iz člana 7. stav (3) tačke a) ove odluke, a
2. na sredstva iznad obavezne rezerve na računu rezervi u KM, odnosno na računu rezervi u EUR obračunati naknadu po pripadajućim stopama iz člana 7. stav (2) tačke b) ove odluke, odnosno iz člana 7. stav (3) tačke b) ove odluke.

(3) Tokom prelaznog perioda:

1. obavezna rezerva u EUR banke izračunava se množenjem devizne osnovice za obračun obavezne rezerve sa odgovarajućom stopom obavezne rezerve i predstavlja minimalan iznos sredstava koje banka mora kao prosječne dnevne rezerve u periodu održavanja, držati na računu rezervi u EUR i na računu rezervi u KM kod Centralne banke;
2. ukupna obavezna rezerva na računu rezervi u KM banke predstavlja zbir prosječnih dnevnih obaveznih rezervi u KM i dijela prosječnih dnevnih obaveznih rezervi u EUR utvrđenog na način propisan stavom (1) ovog člana za radne dane u toku perioda održavanja;
3. ukupna obavezna rezerva na računu rezervi u EUR banke predstavlja zbir dijela prosječnih dnevnih obaveznih rezervi u EUR utvrđenog na način propisan stavom (1) ovog člana za radne dane u toku perioda održavanja.“

**Član 4.**

U Odluci o izmjenama i dopunama Odluke o utvrđivanju i održavanju obaveznih rezervi i utvrđivanju naknade na iznos rezervi („Službeni glasnik BiH“, br. 43/23) u članu 9. stavu (1) riječi „01.10.2023. godine“ mijenjaju se i glase: „1. januara 2024. godine“, a u stavu (2) istog člana riječi „30. septembra 2023. godine“ mijenjaju se i glase: „31. decembra 2023. godine“.

**Član 5.**

Ova odluka stupa na snagu osmog dana od dana objavljivanja u „Službenom glasniku Bosne i Hercegovine“, a objavit će se i u „Službenim novinama Federacije Bosne i Hercegovine“, „Službenom glasniku Republike Srpske“ i „Službenom glasniku Brčko distrikta Bosne i Hercegovine“.

**Predsjedavajući**

**Upravnog vijeća Centralne banke**

Broj: UV-122-02-1-1499-3/23 **Bosne i Hercegovine**

Sarajevo, 29.08.2023. godine

**GUVERNER**

**dr. Senad Softić**